Komisijos Sprendimas
1989 m. gruodžio 20 d.
dėl trečiųjų šalių, iš kurių valstybės narės leidžia importuoti šaldytą naminių galvijų spermą, sąrašo sudarymo
(90/14/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1988 m. birželio 14 d. Tarybos direktyvą 88/407/EEB, nustatančią veterinarinius reikalavimus Bendrijos vidaus prekybai užšaldyta naminių galvijų sperma ir jos importui į Bendriją [1], ypač į jos 8 straipsnį,
kadangi norint sudaryti šalių, iš kurių valstybės narės gali leisti importuoti spermą, sąrašą, pirma, yra tikslinga atsižvelgti į trečiųjų šalių, iš kurių valstybės narės leidžia importuoti galvijus, sąrašą, antra, į tai, kurios trečiosios šalys tradiciškai eksportuoja spermą į Bendriją, ir pagaliau į gyvūnų sveikatos būklę tose šalyse;
kadangi nors ir laikantis apribojimų, atsiradusių patvirtinus minėtąjį sąrašą, spermos importą, kuriam dar netaikomos tam tikros Bendrijos nustatytos sveikatos apsaugos priemonės, ir toliau reguliuoja nacionaliniai teisės aktai dėl sveikatos ir veterinarinių patikrinimų;
kadangi tolesnes Bendrijos priemones dėl spermos importo dar reikia priimti; kadangi Komisija tinkama sparta toliau rengia tokias priemones; kadangi kol jos bus parengtos, reikia padaryti pirmuosius žingsnius sudarant trečiųjų šalių, iš kurių valstybės narės leidžia importuoti spermą, sąrašą, kad nebūtų sutrukdyta prekybai;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Užšaldytą naminių galvijų spermą importuoti leidžiama tik iš tų trečiųjų šalių, kurios įtrauktos į šio sprendimo priede pateiktą sąrašą.
2 straipsnis
Šis sprendimas skirtas valstybėms narėms.
Priimta Briuselyje, 1989 m. gruodžio 20 d.